Kopers verniet by sentrum uitgejaagDie dreigement is Donderdagoggend gemaak. (Foto: Blue Route Mall/Facebook) Die polisie het geen bom by die Blue Route Mall in Tokai, Kaapstad, gevind nie, nadat dié winkelsentrum Donderdagoggend ’n bomdreigement ontvang het. Volgens kapt. Frederick van Wyk, polisiewoordvoerder, is die winkelsentrum intussen veilig verklaar. Geen verdagte pakkies waarin die beweerde bom moontlik kon wees, is gevind nie. “’n Klag van ’n valse bomdreigement word deur die Kirstenhof-speurders ondersoek,” bevestig Van Wyk. Maroela Media het vroeër berig honderde kopers moes laatoggend inderhaas die winkelsentrum verlaat ná die bomdreigement ontvang is. Die polisie is dadelik na die toneel ontbied en het die sentrum gefynkam. “Enigiemand met meer inligting oor die voorval kan die takbevelvoerder van die Kirstenhof-speurtak, kapt. Paul Alexander, by 082 469 2578 kontak.”